open-index/open-wikipedia-markdown huggingface dataset:
William Lamb

**William Lamb**, 2. viscount Melbourne, (født 15. mars 1779 i London, død 24. november 1848) var en britisk adelsmann og politiker (whig). Han var innenriksminister (1830&ndash;1834) og statsminister (1834 og 1835&ndash;1841). Han var også en viktig mentor for dronning Victoria. Den australske storbyen Melbourne er oppkalt etter ham. Han var gift med forfatteren Caroline Lamb.

## Liv og virke
### Bakgrunn
Han gikk ved Eton College og studerte ved Trinity College i Cambridge. I 1805 etterfulgte han sin eldre bror som arving til farens tittel, og ble gift med Caroline Ponsonby. Året etter ble han innvalgt i Underhuset som representant for Leominster.

### Ekteskapet med Caroline Ponsorby
Han ble først offentlig kjent som følge av at hans kone hadde en affære med dikteren lord Byron. Skandalen var et av årets store samtaleemner i Storbritannia i 1812. Selv om Caroline Ponsorby avsluttet sitt forhold til dikteren, ga hun aldri opp å interessere seg for ham. Hun skrev blant annet en bok i 1816, der hun selv ektemannen og Byron åpenbart er forbilder for personene i boken. Ektefellene ble separert i 1825. Lamb følte seg ydmyket, men ved hennes død i 1828 satt han ved sengen hennes.

### Politisk karrière
Selv om han var en whig, aksepterte Lamb posten som minister for Irland i 1827, i de moderate toryregjeringene til George Canning og lord Goderich. Ved farens død i 1828 ble han viscount Melbourne og tok sete i House of Lords. Etter at whigene dannet regjering under lord Grey i november 1830 ble han innenriksminister. Som innenriksminister slo han hardt ned på alt som liknet på fagforeninger. Det gjaldt blant annet de såkalte tolpuddlemartyrene i 1934. 

Da Grey gikk av i 1834 ble Melbourne ansett som «det minst dårlige valget» («least bad choice»). Kong Vilhelm IVs motstand mot whigenes reformer førte til at han gav Melbourne avskjed i november 1834. Robert Peel mislyktes som statsminister i å vinne et flertall i Underhuset ved valget i januar 1835. Whigene overtok igjen regjeringsmakten med Melbourne som statsminister i april 1835. Dette var siste gang en britisk monark forsøkte å avskjedige en statsminister.

### Forholdet til dronning Victoria
Melbourne var statsminister da dronning Victoria besteg tronen i juni 1837, 18 år gammel. De neste fire årene fungerte han som hennes politiske læremester, men han ble også hennes personlig venn og fikk en leilighet på Windsor Castle.

### Politiske reformer
Lamb var ikke særlig politisk interessert, men var mer opptatt av litteratur og religion. Han reformerte imidlertid lokalstyret slik at middelklassen fikk større innflytelse. Lambs regjering godkjente ekteskap utenfor kirken (Dissenters Marriage Bill 1836).

I 1837 ble byen Melbourne i Australia oppkalt etter ham.

## Referanser


## Eksterne lenker
* 
*
Ole Hedemann

**Ole Kristian Hedemann** (født 1960) er en norsk musiker, journalist, programleder og programutvikler. Han har vært ansatt i NRK en årrekke og har siden 2020 hatt stillingen som professor i Høgskolen i Innlandet ved Fakultet for audiovisuelle medier og kreativ teknologi på Lillehammer. 

Han var også vært keyboardist, komponist og tekstforfatter i rockebandet Ung Pike Forsvunnet, som ga ut LP-ene *Ung Pike Forsvunnet* (1982) og *Uppercut* (1985).

Fra 1990 arbeidet han i NRK, først som programleder og reporter i NRK Østlandssendingen, deretter som programleder og reporter i Forbrukerinspektørene (2000&ndash;2002), før han ble prosjektsjef for samfunnsprogrammene i NRK Fakta og deretter utviklingssjef i NRK Fakta. 

Fra 2007 ledet han programutviklingsprosesser i NRK og har skrevet fagbok om innholdsutvikling for mediehus («Ideutvikling i mediehuset», IJ-forlaget mai 2010). Han har også vært ansvarlig for at NRK-formater som «''Teenage boss''», «Never ever do this at home (''Ikke gjør dette hjemme'')», «Eyewitness (*[[Øyevitne]]*)» og «''SKAM''» har fått internasjonal distribusjon, som prosjektleder for formatutvikling. I 2018 utga han fagboken; "TV-formater - fra Kvitt eller Dobbelt til Skam" (Cappelen Damm Akademisk 2018). 

I mai 2012 utga rockebandet Ung Pike Forsvunnet en ny sang av Hedemann; *Kraften i oss to* (Curling Legs Records), samtidig som de holdt enkelte konserter. I 2013 utkom nok en single, *Skatten i Skrinet* og i 2015 *Ung Pike Forsvant*, begge på Curling Legs Records.

## Referanser


## Eksterne lenker
*
James Carlisle

**James Carlisle** (født 5. august 1937 i Bolans i Antigua og Barbuda) er en politiker fra Antigua og Barbuda. 

Han var med i Det kongelige britiske luftforsvaret fra 1961 til 1966. Han ble utnevnt til generalguvernør i landet av statsminister Vere Bird den 10. juni 1993 og sluttet den 30. juni 2007. Carlisle ble født i byen Bolans på Antigua, og han var den første generalguvernøren i landet som var født på Antigua. 

## Referanser


## Eksterne lenker
* Den offisielle nettsiden til Antigua og Barbudas regjering
Storoffiser

**Storoffiser** er betegnelsen på den nest øverste grad i ordener, særlig i slike som har fem trinn, men også i en del andre.

Betegnelsen har sitt opphav i ordningen av den franske Æreslegionen, som har følgende trinn:
*storkors (*grand-croix*)
*storoffiser (*grand officier*) 
*kommandør (*commandeur*) 
*offiser (*officier*)
*ridder (*chevalier*)

Betegnelsen benyttes enkelte ganger også om nest øverste grad i ordener som benytter annen terminologi, da for å indikere likeverdighet med hensyn til status. Graden storoffiser tilsvarer klassen *kommandør med stjerne* i tregradige ordener der kommandørgraden og riddergraden er delt i to klasser, slik som i de to norske ordenene, St. Olavs orden og Den Kongelige Norske Fortjenstorden.

## Referanser


## Kilder
* «Ordensklasser og -insignier» i Poul Ohm Hieronymussen og Jørgen Lundø: *Europæiske ordner i farver*, København: Politikens forlag, 1966, s. 16f
Fylkesvei 4126

**Fylkesvei 4126** går mellom Nordberg og Langåker i Farsund kommune.

Frem til 2019 hadde veien betegnelsen fylkesvei 675 (Vest-Agder).

## Kommuner og knutepunkter

## Referanser




## Eksterne lenker
* Vegvesenets vegkart 
*
Sakon Nakhon

**Sakon Nakhon (สกลนคร)** er en by i Isan-regionen i Thailand. Navnet "Sakon Nakhon" kan oversettes til «Den internasjonale byen» på norsk.

Byen er administrasjonssenter i provinsen Sakon Nakhon og har ca. 76000 innbyggere. Sentrum av byen ligger ved den sørlige enden av Thailands største naturlige innsjø, Nong Han.  Byen ligger nesten helt i det nordøstlige hjørnet av Thailand med kun 1 – 1 1/2 times kjøretur enten nordover eller østover til elven Mekong som fungerer som grense mellom Thailand og Laos. Majoriteten av innbyggerne er også av laotisk opprinnelse i likhet med folket i resten av Isan-regionen. Byen har imidlertid også en relativt stor andel av innbyggere med vietnamesisk bakgrunn som tildels dominerer innenfor handel og næringsliv. 

Den internasjonale flyplassen i byen har kode SNO.

## Eksterne lenker
*
Liste over Antigua og Barbudas generalguvernører

**Liste over [[Antigua og Barbuda]]s generalguvernører** omfatter generalguvernørene i landet siden det ble selvstendig den 1. november 1981.

## Kilder
*
Initiative Frieden und Menschenrechte

**Initiative Frieden und Menschenrechte (IFM)** (norsk: initiativ for fred og menneskerettigheter) var en borgerrettsbevegelse i DDR, som spilte en vesentlig rolle i den demokratiske revolusjonen i kommunistdiktaturet. Den ble grunnlagt 24. januar 1986 og hørte dermed til de eldste borgerrettsorganisasjonene i DDR. Organisasjonen har senere gått opp i partiet Bündnis 90/Die Grünen.

## Tidlig historie

Kimen til dannelsen av IFM var et menneskerettsseminar som ble arrangert i Øst-Berlin i 1985. Til grunnleggerne hørte Bärbel Bohley, Werner Fischer, Ralf Hirsch, Gerd Poppe, Ulrike Poppe og Wolfgang Templin. Initiativet hadde bare en løs organisasjonsstruktur, og bestod i den tidlige fasen av rundt 25 medlemmer. IFM var også virksom i den kirkelige offentligheten, men forstod seg som uavhengig av kirken, og inntok dermed en særstilling i menneskeretts- og demokratibevegelsen i DDR. Organisasjonens viktigste mål var å fremme respekten for menneskerettighetene og sikre freden. Den gikk inn for nedrustning og avmilitarisering av det tungt bevæpnede DDR. Videre søkte organisasjonen å fremme liberale verdier, gikk mot voldsanvendelse og utestengelse av minoriteter og utlendinger. Disse synspunktene gav IFM uttrykk for bl.a. i det illegale tidsskriftet *grenzfall*.

I januar 1988 ble flere medlemmer av organisasjonen arrestert og utvist fra DDR. Også andre tiltak fra Stasis side vanskeliggjorde organisasjonens virke.

## Den demokratiske revolusjonen i DDR

Organisasjonen ble først fullt aktiv igjen etter at omveltningene i DDR startet i 1989. Medlemstallet var likevel beskjedent i sammenligning med andre opposisjonsgrupper og partier. IFM deltok med to medlemmer i rundebordssamtalene, og i februar 1990 ble IFMs Gerd Poppe minister uten portefølje i Hans Modrows regjering.

Ved det første frie folkekammervalget den 18. mars 1990 inngikk IFM et valgforbund med Neues Forum og Demokratie Jetzt, under navnet Bündnis 90. Valgforbundet Bündnis 90 fikk 2,9 % av stemmene i valget, og 12 mandater i Folkekammeret. Bündnis 90s folkekammermedlemmer inngikk et samarbeid med De grønne, og dannet en felles fraksjon. IFMs medlemmer i Folkekammeret var Marianne Birthler og Gerd Poppe. Bündnis 90 stemte mot Tysklands gjenforening.

Ved det første fellestyske valget til Forbundsdagen 2. desember 1990 samarbeidet IFM, Neues Forum, Demokratie Jetzt, Unabhängiger Frauenverband og partiet De grønne om listen *Bündnis 90/Grüne – BürgerInnenbewegung* (B90/Gr). I det tidligere DDR fikk dette listesamarbeidet åtte mandater. Gerd Poppe var den eneste fra IFM.

## Senere utvikling

I september 1991 gikk Initiative Frieden und Menschenrechte opp i Bündnis 90, som tidligere hadde vært et listesamarbeid, men nå ble en organisasjon. I mai 1993 fusjonerte Bündnis 90 med partiet De grønne, og ble til Bündnis 90/Die Grünen.
Dag Andersen

**Dag Andersen** (født 14. april 1947 i Kristiansand) er en norsk forfatter, rådgiver og frittstående tenker. Forfatter av bøkene *Det 5. Trinn*, *Veien til et nytt samfunn*, *Emosjonell Kompetanse, innsikter og ferdigheter* og *Virkeligheten er større, et holistisk paradigme.* Han har tidligere vært daglig leder av Institutt for byutvikling, INBY, kulturhuset Gamle Logen og Lithuania Norway Corporation, den landsomfattende idedugnaden 100-årsmålene og kompetansesenteret Norsk Dialog.

Dag Andersen er cand. polit. med hovedfag statsvitenskap fra Universitetet i Oslo. 

Hans hovedverk, boken Det 5. trinn, er en bredt anlagt analyse av vår sivilisasjons utvikling frem til i dag og en visjon for en fremtid på et høyere utviklingstrinn. Boken fikk en god mottagelse og er senere utgitt på engelsk. Blant anmelderne var professor i moderne historie ved Universitetet i Oslo, John Peter Collett, som hevdet: «at det i Norge sjelden er gjennomført et så bredt anlagt intellektuelt resonnement som er lagt frem på en så levende og medrivende måte» (Flux nr 3, 2003)

Boken *Virkeligheten er større, et holistisk paradigme* utkom i 2020 på Elvehøy forlag. Boken skisserer konturene av det som synes å bli det neste paradigmet. Dette ville gi: En mulig felles plattform for naturvitenskap, humaniora og samfunnsvitenskap. En teori som kan bidra til å løse vår tids krise og en modell som kan forklare både det naturlige og det såkalt overnaturlige.

Andersen har en bred yrkesbakgrunn, han startet som journalist, fylkesplanlegger og politisk sekretær (H). På 1980-tallet tok han initiativet til og ledet Institutt for byutvikling, INBY. Han var rådgiver for økonomiministeren og for president Landsbergis under Litauens løsrivelse fra Sovjetunionen. Gjennom Lithuania-Norway Corporation formidlet han kontakt mellom norsk og baltisk næringsliv. I varierende roller som prosjektleder, styreformann og daglig leder har han gjennom en årrekke arbeidet med å gjenreise, restaurere og revitalisere kulturhuset Gamle Logen. Han tok initiativet til og ledet den landsomfattende idedugnaden 100-årsmålene og senere kompetansesenteret Norsk Dialog, hvor sekretariatet i dag er lagt til Universitetet i Bodø.

Han har tidligere utgitt antologien *Et hus i Europa* og har bidratt til flere antologier. 

## Bibliografi
* Et hus i Europa, red Dag Andersen - 1994 C. Huitfeldt forlag
* *Det 5. trinn : veien til et nytt samfunn* &ndash; sakprosa (2005)
* Emosjonell kompetanse, Innsikter og ferdigheter - 2006 Koloritt forlag
* 100årsmålene, rapport fra et samfunnseksperiment - 2008 Flux forlag
* Virkeligheten er større, et holistisk paradigme - 2020 Elvehøy forlag
* Undergang eller overgang, tre essays - 2021 Elvehøy forlag
* Vår esoteriske hage (under utgivelse, Solum forlag 2024)

## Eksterne lenker
* www.femtetrinn.no
* www.hundrearsmalene.no
Cindy Sheehan

**Cindy Lee Miller Sheehan** (født 10. juli 1957 i California) er en amerikansk anti-krigs-aktivist.

Cindy Sheehan ble et symbol for antikrigsbevegelsen mot krigen i Irak da hun i august 2005 opprettet en protestleir utenfor den amerikanske presidenten George W. Bush' ranch i Crawford i Texas. Hun hadde da mistet sin eldste sønn Casey, som ble drept i tjeneste som amerikansk soldat i Irak. Sheehan forlangte at Bush skulle snakke med henne om krigen i Irak.

Cindy Sheehan ble arrestert i januar 2006 da hun var iført en T-skjorte med teksten «2 245 døde. Hvor mange flere?» på engelsk. Hun reiste dessuten til Cuba for å få stengt den amerikanske fangeleiren på Guantanamo.

I 2008 stiller Sheehan som uavhengig kandidat til Den amerikanske kongressen mot Demokratenes leder i Representantenes hus, Nancy Pelosi.

Sheehan har en mastergrad i historie fra University of California, Los Angeles og er engasjert som ungdomsarbeider i en katolsk kirke. Hun er bosatt i San Francisco i California.

Etter ønske fra Tove Bye, Erik Byes enke, ble Sheehan tildelt Erik Byes Minnepris i 2008.

## Referanser
Hydrotermal sirkulasjon

**Hydrotermal sirkulasjon** er navnet på en geologisk prosess der varmt vann sirkulerer i sprekker og ganger i berggrunnen. Ordet *hydrotermal* kommer fra gresk, der *hydros* betyr vann og *thermos* betyr varme. Hydrotermal aktivitet er vanlig ved vulkansk aktivitet, men kan også forekomme andre steder som ved metamorfose. Geysirer og såkalte "skorsteiner" (black smokers) som man finner på havbunnen som spyr ut varmt vann, får kraften sin fra hydrotermal aktivitet.
## Utfelling av mineraler i hydrotermale ganger

Vannet i disse systemene inneholder oppløste mineraler, og kan variere fra å være lunkent til å holde en temperatur på flere hundre grader. Fra disse løsningene blir det utfelt mineraler. Både trykk, kjemi og varme regulerer denne prosessen. Mange malmer og industrimineraler er dannet under slike forhold. Til og med sølvforekomstene på Kongsberg er dannet ved hydrotermal aktivitet.
## Eksterne lenker
* Bergensgeolog på 3 500 meters dyp
Hexagrammidae

* *[[Hexagrammos]]*
* *[[Ophiodon]]*
* *[[Oxylebius]]*
* *[[Pleurogrammus]]*
* *[[Zaniolepis]]*

**Hexagrammidae** er en gruppe ulkefisker. 

## Litteratur

* 
## Eksterne lenker
*
Friidrett under Sommer-OL 2008 – 10 000 meter kvinner

Friidrettsøvelsen **10 000 meter kvinner** ved **[[Sommer-OL 2008]]** fant sted den 15. august på Beijing National Stadium. Øvelsen ble vunnet av Tirunesh Dibaba fra Etiopia, som satte ny olympisk rekord på tiden 29.54,.66.

Den 29. mars 2017, bekreftet IAAF at Elvan Abeylegesse hadde testet positiv for et ulovlig stoff ved VM i friidrett 2007, og at alle hennes resultater fra 2007 til 2009, også innbefattet hennes olympiske sølvmedaljer, var strøket.

Kvalifikasjonskravene var 31.45,00 (A-krav) og 32.20,00 (B-krav).

Norge var ikke representert på øvelsen.
## Rekorder
Før konkurransen var verdens- og olympisk rekord som følger:

Følgende olympisk rekord ble satt under konkurransen:

## Resultater
}||align=left| Mestawet Tufa ||align=left|  || *Fullførte ikke*|| 
|-
|align=center|||align=left| Asmae Leghzaoui ||align=left|  ||*Fullførte ikke*||
|-
|align=center|||align=left| Nataliya Berkut ||align=left|  ||*Startet ikke*||
|-bgcolor=pink
|align=center|||align=left| Inga Abitova ||align=left|  ||30.37,33|| Overtredelse av dopingbestemmelsene 
|-bgcolor=pink 
|align=center| ||align=left| Elvan Abeylegesse ||align=left|  || 29.56,34|| 
|}

## Referanser
Banjo-Kazooie

***Banjo-Kazooie*** er et plattformspill utviklet av Rare. Det ble utgitt i 1998 til Nintendo 64. Spillet er det første i serien av Banjo Kazooie spill. Spillet handler om bjørnen Banjo og hans venn fuglen Kazooie. De blir tvunget ut på eventyr for å redde Banjos søster Tooty, som har blitt kidnappet av den onde heksen Gruntilda. Banjo-Kazooie er et av Rare sine mest solgte spill til Nintendo 64, og har blitt gjenutgitt flere ganger siden den oprinnelige lanseringen.

Spillet ble relansert i 2008 til Xbox Live Arcade på Xbox 360, og den 
4. august i 2015 gjenutgitt i samlepakka Rare Replay til Xbox One, Xbox 360 versjonen av spillet er tilgjengelig der, og den er omtrent identisk som Xbox 360 versjonen. Spillet har støtte for 4K på Xbox One X.

Spillet ble relansert på Nintendo Switch sin online utvidelsespakke 20. januar 2022, som er første gangen spillet bli gjenutgitt på en Nintendo konsoll, denne versjonen bruker Nintendo 64 versjonen av spillet fremfor Xbox 360 versjonen.
## Historie
Spillet starter i de rolige og fredelige omgivelsene rundt Spiral Mountain. Banjo og Kazooie sover uvitende om hva som er i ferd med å skje. Høyt oppe i sitt tårn overseende Spiral Mountain har Gruntilda konstruert en maskin som stjeler andres skjønnhet. Hun ser i sin trolldomsgryte (Dingpot) og finner sitt mål, Tooty. Hun setter seg på sopelimen og flyr ned for å fange henne. 
Etter en slåsskamp mellom henne og Tooty får hun til slutt fanget henne. Inne har akkurat Banjo og Kazooie våknet og de løper ut for å undersøke. Der får de vite av muldvarpen Bottles (Glugge) hva som har skjedd og setter i vei etter henne.

## Gameplay
Banjo-Kazooie adopterte mange av elementene som gjorde Super Mario 64 til en stor suksess. Spilleren må utforske store 3-dimensjonale baner i søken etter puslespillbiter, *Jiggys*. På hvert brett skal man også forsøke å finne de 5 *Jinjoene*, små skapninger som kommer i 5 forskjellige farger. Når man har funnet alle blir Banjo belønnet med en Jiggy.
Spillet hadde også sine egne ideer slik som trollmannen Mumbo-Jumbo (Hokus Pokus). Hos Mumbo kan Banjo og Kazooie bli forvandlet til en annen skapning, for eksempel en hvalross, en krokodille eller et gresskar. Slik kan de få tak i puslespillbiter som ellers ville vært utilgjengelige. Etter hvert som de to vennene kommer dypere og dypere inn i Gruntildas hule vil de også få mulighet til å lære nye og mer avanserte evner fra Bottles.

## Referanser


## Eksterne lenker
*
Cottoidei

* Cottoidea
** Abyssocottidae
** Bathylutichthyidae
** bajkalulker
** Ereuniidae
** Hemitripteridae
** paddeulkefamilien
** panserulker
** Rhamphocottidae
** ulkefamilien
* Cyclopteroidea
** rognkjekser
** ringbuker

**Cottoidei** er en gruppe ulkefisker. Fylogenetikken for denne gruppen er uklar og det vil bli forandringer i inndelingen av delgrupper etterhvert som flere undersøkelser blir gjort. I denne artikkelen blir inndelingen gjort som i Fishes of the World, men rognkjekser og ringbuker regnes som to familier i samsvar med Artsdatabanken.

## Grupper med arter som finnes i Norge

* ulkefamilien
* paddeulkefamilien
* panserulker
* rognkjekser
* ringbuker

## Referanser


## Litteratur

* 

## Eksterne lenker
*
Aristidis Konstantinidis

**Aristidis Konstantinidis** (gresk: Αριστείδης Κωνσταντινίδης) var en gresk syklist.

Konstantinidis deltok i de første olympiske lekene i moderne tid i Athen i 1896. Han deltok i tre sykkelrenn; 10- og 100 kilometer og i landeveisrittet på 87 kilometer som gikk fra Athen til Marathon og tilbake til Athen. Han ble olympisk mester på den lengste distansen med tiden 3.22,31. På ti kilometer endte han på femteplass og på 100 kilometer brøt han. Det var kun to syklister av de ni startende som kom i mål.

## OL-medaljer
* OL 1896  Athen:  **Gull** sykling, landeveisritt  Hellas

## Eksterne lenker
*
Nikolaos Andriakopoulos

**Nikolaos Andriakopoulos** (gresk: Νικόλαος Ανδριακόπουλος; født 1878 i Patras, død 1896) var en gresk turner.

Andriakopoulos ble olympisk mester i tauklatring under OL 1896 i Athen. Han var sammen med landsmannen Thomas Xenakis de eneste som klatret helt til topp av det 14 meter lange tauet. Det var fem deltakere i konkurransen. Med tiden 23,4 sekunder vant Andriakopoulos den olympiske mestertittelen.

Andriakopoulos deltok også på det greske laget i skranke som kom på andreplass bak Tyskland.

## OL-medaljer
* 1896  Athen -  **Gull** i turn,  tauklatring
* 1896  Athen -  Sølv i turn, skranke lagkonkurranse

## Eksterne lenker
*
Frelsesarmeens Hornorkester (Haugesund)

**Hornorkesteret** er Frelsesarmeen i Haugesunds musikkorps. Det ble dannet i 1895, og er med det Haugesunds eldste musikkorps. Korpset har siden starten hatt med både menn og kvinner. I 1901 deltok korpset i 17. mai-toget i Haugesund, som det eneste korpset. For jobben fikk korpset hele overskuddet for feiringen, tilsammen fem kroner som gikk til nye sko til kapteinen.

Korpset har spilt på Frelsesarmeens årskongresser i 1921, 1938, 1964, 1973 og 1993. For å feire sitt hundreårsjubileum spilte korpset sine første konserter i utlandet, da i London. Under Haugesunds hundreårsjubileum, spilte korpset ved Kronprins Olavs ankomst til festgudstjenesten.

Korpset har i dag 22 aktive musikanter.
Peter Lorange

**Peter Lorange** (født 17. april 1943) er grunnlegger av Lorange Institute of Business Zurich, der han er arbeidende styreformann og rektor. Tidligere var han *Kristian Gerhard Jebsen Professor of International Shipping* ved International Institute for Management Development (IMD) i Lausanne i Sveits. Han var rektor ved IMD fra 1993 til 2008, og har også vært rektor ved Handelshøyskolen BI (1989-1993) og professor ved Wharton School ved University of Pennsylvania.

Lorange er utdannet siviløkonom fra Norges Handelshøyskole. Han tok senere mastergrad ved Yale University og ble deretter Doctor of Business Administration ved Harvard University.

Lorange har mottatt seks æresdoktorgrader, deriblant fra Lunds universitet. Han har forfattet en rekke bøker og vitenskapelige artikler. 

I tillegg til sin vitenskapelige aktivitet er Peter Lorange eier av S. Ugelstad Invest as. 

Lorange ble i 2010 av kongen utnevnt til kommandør av  Den Kongelige Norske Fortjenstorden «for fortjenstfullt virke for fremme av norske næringslivsinteresser internasjonalt».

## Referanser


## Eksterne lenker
* IMD biography
Vinskap

**Vinskap** er skap bygget for kjøling, oppbevaring og modning av vin. Det er et alternativ til den som ikke har vinkjeller. Vinskap har også den nyttige funksjonen at vin kan serveres til rett temperatur, hvilket er viktig for å få en størst mulig smaksopplevelse.

Lagring og utvikling av vin forutsetter at visse forhold er oppfylt. De viktigste faktorene er konstant og riktig temperatur (ca. 10 – 12 grader), vibrasjonsfritt miljø, beskyttelse mot UV-stråler og tilstrekkelig fuktighet (ca. 60 – 80% relativ luftfuktighet). Det er avgjørende at et vinskap kan ivareta dette.

## Kjøleteknikker

Flere teknikker kan brukes for å oppnå kjøling i vinskapet. Mest utbredt er det å benytte samme teknologi som i vanlige kjøleskap. Disse blir drevet av en eller flere kompressorer. Denne type skap har en høy kjøle-effekt og egner seg godt som serveringskap til profesjonell bruk hvor skapdøren ofte blir lukket opp.
 
En annen velprøvet kjøleteknologi er absorpsjonsteknologi og benyttes i dag hovedsakelig i vinskap. Den er uten motor og er derfor vibrasjonsfri og lydløs. Denne type vinskap egner seg til langtidslagring av vin.

En tredje kjøleteknologi er termoelektrisk kjøling. Den er kjent fra andre bruksområder og brukes blant annet til nedkjøling av PC-er.  Denne kjøleteknologien er den minst effektive, men egner seg godt til bruk i mindre vinskap. Vinskap som har denne teknologien utstyres ofte med en vifte for å få sirkulasjon på luften inne i skapet.

## Se også
* Vinrom
Louis Zutter

**Jules Alexander Louis Zutter** (født 2. desember 1865 i Neuchâtel, død 10. november 1946) var en sveitsisk turner. Han deltok under de første olympiske lekene i 1896 i Athen.

Zutter ble olympisk mester på bøylehest og i skranke og hopp kom han på andreplass.

## OL-medaljer
* 1896  Athen -  **Gull** i turn, bøylehest
* 1896  Athen -  Sølv i turn, skranke 
* 1896  Athen -  Sølv i turn,  hopp

## Referanser


## Eksterne lenker
*
Bøylehest

**Bøylehest** er et apparat og en øvelse i grenen Turn menn.  

Bøylehesten er 115 centimeter høy, 160 cm lang og har en bredde på 35 centimeter, hesten er utstyrt med to bøyler som er 12 centimeter høye. Gymnasten skal utføre en rekke forskjellige sirkler, sving- og sakseelementer over bøylehesten med enten samlede eller spredte ben. Gymnasten skal gjennom hele øvelsen ha strake ben og kroppen skal være utstrakt med hoftene løftet så høyt over bøylehesten som mulig. Det er kun hendene som har lov til å berøre apparatet mens kroppen hele tiden er i bevegelse over og rundt hesten, dette krever mye styrke. 

Bøylehest er med som olympisk øvelse i Turn menn.

## Utøvere

### Norske utøvere i Olympiske leker
*Listen er ufullstendig*
*Sofus Heggemsnes
*Harald Wigaard

### Norske utøvere i Special Olympics
*Listen er ufullstendig*

* Victor Goiziou-Andersen
* Joakim Hylland
* Amund Korsmo Sæther

## Referanser
Skranke

**Skranke** er et turnapparat og en øvelse i turn. Skranken består av to parallelle vannrette stenger (holmer). Skranke er en øvelse for både menn og kvinner, men holmene er plassert på ulike høyde for kvinnene (den nedre er 1,61 m fra gulvet, mens den øvre er 2,41 m fra gulvet). For menn er de plassert 2 m fra gulvet.

Skranke er en olympisk øvelse for både menn og kvinner.
## Referanser
Hopp (turn)

**Hopp** er en øvelse i turn for både kvinner og menn. Øvelsen går i korthet ut på at turneren løper frem til et springbrett og hopper over en «hest».  Hesten for kvinner er 125 centimeter høy og 135 for menn.

Hopp er en olympisk øvelse for både mannlige og kvinnelige turnere, og vært med i programmet siden OL 1896. I VM-sammenheng ble ikke hopp med før i VM i 1934 i Budapest.

## Eksterne lenker
*
Yanyuan

**Yanyuan** (kinesisk: 盐源县; pinyin: * Yányuán Xiàn*) er et fylke i det autonome prefekturet Liangshan Yi i provinsen Sichuan i Folkerepublikken Kina.

I 1999 hadde fylket en befolkning på .

## Referanser
Xichang

**Xichang** (kinesisk: 西昌. pinyin: *Xīchāng*) er et bydistrikt i det autonome prefektur Liangshan Yi i provinsen Sichuan i Folkerepublikken Kina. 

Bydistriktet hadde i 1999 en befolkning på .

Xichang satellittutskytningssenter ligger 64 km nord for selve byen. 

## Kulturminner
Dayangdui-funnstedet (大洋堆遗址, *Dayangdui yizhi*) i Jingjiu og de store steingravene i Liangshan (凉山大石墓群, *Liangshan da shimuqun*) fra Handynastiets tid i Wanao 洼垴 (Xichang) og Arong (Dechang) ble i 2006 oppført på Folkerepublikken Kinas liste over kulturminner.

## Administrative enheter
**Subdistrikter:**
* Beicheng (北城街道); Xicheng (西城街道); Dongcheng (东城街道); Chang'an (长安街道); Xincun (新村街道); Changning (长宁街道);
**Storkommuner:**
* Madao (马道镇); Lizhou (礼州镇); Anning (安宁镇); Chuanxing (川兴镇); Huanglianguan (黄联关镇); Youjun (佑君镇); Taihe (太和镇); Anha (安哈镇);
**Kommuner:**
* Xijiao (西郊乡); Gaojian (高枧乡); Xiaomiao (小庙乡); Sihe (四合乡); Yuehua (月华乡); Xingsheng (兴胜乡); Langhuan (琅环乡); Minsheng (民胜乡); Xixiang (西乡乡); Zhangmuqing (樟木箐乡); Xiangshui (响水乡); Kaiyuan (开元乡); Daxing (大兴乡); Hainan (海南乡); Daqing (大箐乡); Jingjiu (经久乡); Xixi (西溪乡); Huangshui (黄水乡); Luogubo (洛古波乡); Zhongba (中坝乡); Aqi (阿七乡); Qiaodi (荞地乡); Mopan (磨盘乡); Baru (巴汝乡); Yinchang (银厂乡); Baima (白马乡); Ma'anshan (马鞍山乡); Yulong for huikinesere (裕隆回族乡); Gaocao for huikinesere (高草回族乡).

## Samferdsel
### Jernbane
Chengdu-Kunming-jernbanen løper gjennom området.

### Vei
Kinas riksvei 108 løper gjennom området. Riksveien begynner i Beijing og fører via Taiyuan, Xi'an og Chengdu sør til Kunming i den sørvestlige provinsen Yunnan.

## Referanser


## Litteratur
"The Large Stone Tombs of Wanao, Xichang and Arong, Dechang." Wenwu 2006.02, Beijing, 2006. 

## Eksterne lenker
* https://web.archive.org/web/20050129090651/http://www.astronautix.com/sites/xichang.htm
* http://www.globalsecurity.org/space/world/china/xichang.htm
*  A World Away From Beijing, By ROSS TERRILL. The New York Times, December 20, 1987.
Estisk punane

**Estisk punane** *(Eesti punane)* er en moderne, estisk kurase. På engelsk heter rasen *Estonian Red*.

## Historie og utbredelse
Estisk punane ble etablert i 1862, grunnlag av lokale estiske raser, Angeln, og Dansk, rød melkerase. Stambok for rasen ble etablert i 1885. Det har senere vært innkryssing av rød og hvit Holstein, SRB, Brown swiss og Finsk ayrshire. I dag finnes det i overkant av 50 000 dyr av rasen, noe som er cirka en fjerdedel av alle kyr i Estland.

## Kjennetegn
Estisk punane er hornet. Fargene varierer fra lys til mørk rød/brun eller som flerfargete individer (rød og hvit). Dyrene er middels store, 550 kg for voksne kyr, med solide bein og klauver. Gjennomsnittlig melkeproduksjon pr. årsku (2002) er på 5066 kg melk, med 4,42 % fett og 3,36 % protein. Melkemengden er altså mindre enn for Norsk rødt fe, mens innholdet av fett og protein er noe større.

## Se også
* Liste over kuraser

## Eksterne lenker
*NordGen
*N-EURO-CAD
* Breed Description Estonian Red 
*ANSI
*Estisk avlsforening
Svart hav

***Svart hav*** er en norsk dystopisk dramafilm fra 1980 regissert av David Wingate. Filmen viser hva som skjer med en familie på en øy i Nord-Norge etter at havet er tømt for fisk og ressurser. Filmatiseringen bygger på Magnar Mikkelsens roman fra 1974.

*Svart hav* ble beskrevet som en realistisk fremtidsvisjon da den kom. Ordet «svart hav» brukes ofte for å beskrive overfiske av en slik målestokk at havet blir tomt for fisk.

## Handling
Handlingen er lagt til en nær fremtid og tar for seg en families kamp for å overleve i Nord-Norge, etter å ha funnet ut at det knapt nok er noe fisk å hente i havet. På den ene siden står det multinasjonale selskapet Unifish som med sine fabrikktrålere og nye fangstmetoder har tømt havet for det som er av fisk. På den andre siden står familien på tre som forsøker å overleve. En dag sønnen er på havet i et forsøk på å få en fisk eller to, har «fienden» allerede vært der, – en svær fabrikktråler tilhørende det multinasjonale konsernet Unifish. Ved hjelp av nye fangstmetoder «støvsuger» båten ressursene opp av havet utenfor Finnmark. Sønnen starter sin personlige gerilja-krig mot fabrikkskipet. Han tar seg om bord og kidnapper en av mannskapet; «slaven». Ved hjelp av ham tiltvinger han seg adgang til matforsyningene, og truer med seg «slaven» tilbake til familien. Sammen prøver de å overleve, men forholdene blir trangere og trangere, og til slutt lever de helt på sultegrensen. Så desperat blir situasjonen for den lille familien at sønnen og «slaven» går til angrep på et av fabrikkskipene. Etter det kulminerer filmen i et definitivt og grusomt sluttoppgjør familiemedlemmene imellom.

## Om filmen
*Svart hav* ble dårlig besøkt da den gikk på norske kinoer. Filmanmelderne var heller ikke begeistret og den ble nærmest slaktet av filmanmelderne *[[Aftenposten]]* og *[[Arbeiderbladet]]*.

Filmen ble innspilt i Honningsvåg, og skal gis noe av æren for opprettelsen av det som ble Nordnorsk Filmsenter. Filmen hadde et budsjett på 3,8 millioner, men ble en fiasko på kino. I løpet av 5 måneder hadde den bare spilt inn 105 000 kroner.

## I rollene
* Nils Utsi –  Sønnen 
* Roald Kristiansen –  Faren 
* Anne Gullestad –  Moren 
* Helge Jordal –  Slaven 
* Hans Vidar Lindseth –  Sønnen som barn 
* Ivar Hansen Støreng –  Ivar – the baker 
* Ole Lindseth   
* Anne Marie Ludvigsen   
* Harder Pettersen 
* Olav Haavig

## Referanser


## Eksterne lenker
*
Svingstang

**Svingstang** er et turnapparat og en øvelse i turn for menn. Utøveren skal utføre forskjellige momenter og avslutte med et større antall rotasjoner før han lander. Øvelsen bedømmes av turndommere og høyeste poeng er 10. Svingstangen er 2,55 meter høy og 2,40 meter.

Svingstang er en olympisk øvelse i turn for menn. Den tilsvarende øvelsen for kvinner er skranke.

## Eksterne lenker
*
Numedalsbåten

**Numedalsbåten** i fjellbygda Veggli langt oppe i Numedal var en robåt funnet på ei løe langs et lite vann ved året 1993 av en båtskribent på ferie, Gøthe Gøthesen. Denne robåten som nå trolig er forsvunnet, representerte en del av den gamle båtkulturen i Numedal som er nesten blitt borte i 2000-årene.

## Robåten i løa
På ei utløe som dessuten hadde interessante konstruksjonstrekk som stopler laget av solide trestammer og gulvbjelker lagt over «grodde knærne», ble en meget gammel båt oppdaget. Båten beskrives som en krysning mellom pram og putt. Robåten var ca. 14-15 fot lang og 4-5 fot bred, åpenbart bygd oppe på fjellet av en dyktig båtbygger i bygda Veggli.

Båten har klinkbyggete sider og flat bunn med et spring, et akterspeil som besto av et stort bord og deretter et bredt bord mot esingen noe hevet over øverste bordgangen. Forspeilet er noe flatt, nesten firkantet. Båten har vært bygget med uhøvlede granbord, bortsett fra spantene som er kortvokste grener med barken tatt bort, på den ene siden var grenene hugget flate for å ligge an mot bordgangene.

Bordgangene er sammenføyd med vanlig spiker nøvet på innsiden som vanlig var i den lokale båtbyggertradisjonen langs Numedalslågen. På undersiden er det spikret lekter eller slitelister over hvert nat mellom bunnbordene.

Robåten har en noe rund fasong med en esing plassert et stykke under øvre bordgang. Trolig var den øvre bordgangen satt på etter at båten var bygget ferdig for å få større fribord. Robåten lå ved et lite vatn, og kan ha vært benyttet til garnfiske.

## Litteratur
* Gøthe Gøthesen, *Robåt fra fjellet: Blanding av pram og putt* Kysten 1993, Oslo

## Numedalens båtene
* Lågendalspram
* Numedalsbåt (Norefjord)
Hermann Weingärtner

**Hermann Weingärtner** (født 24. august 1864 i Frankfurt an der Oder død 22. oktober 1919 i Frankfurt an der Oder) var en tysk turner.

Han deltok i de første olympiske lekene i Athen i 1896. Han ble olympisk mester tre ganger. Individuelt vant han konkurransen i svingstang. Han kom på andreplass i ringer og bøylehest. I hopp kom han på tredjeplass.

Han ble dobbel olympisk mester med det tyske laget både i svingstang og skranke lagkonkurranse.

Weingärtner omkom under en drukningsulykke i 1919 under en redningsaksjon i elven Oder.

## OL-medaljer
* 1896  Athen -  **Gull** i turn, svingstang  Tyskland
* 1896  Athen -  **Gull** i turn, lagkonkurranse skranke  Tyskland
* 1896  Athen -  **Gull** i turn, lagkonkurranse svingstang  Tyskland
* 1896  Athen -  Sølv i turn, bøylehest  Tyskland
* 1896  Athen -  Sølv i turn, ringer  Tyskland
* 1896  Athen -  Bronse i turn, hopp  Tyskland

## Referanser


## Eksterne lenker
*
Veronica Akselsen

**Veronica Amanda Akselsen Lillesveen** (født 1986) er en norsk sanger. 

Veronica Akselsen debuterte i 2004 med CD-albumet *[[Fattige var de som først fikk se]]*, (Via Music), der hun blant annet tolket julesanger og kjente salmer. Hun har dessuten deltatt i den norske Melodi Grand Prix-finalen to ganger: I 2006 kom hun på femteplass med låten «Like a Wind», i 2008 på fjerdeplass med balladen «Am I Supposed to Love Again». Sammen med faren Elias Akselsen, samt KORK, Stian Carstensen og Ola Kvernberg, ga hun i 2024 ut albumet *I tatersymfoni*. For albumet fikk de Folkelarmprisen 2024 i klassen årets album  åpen klasse.

Veronica Akselsen er selvlært som sanger. Hun er datter til sangeren og predikanten Elias Akselsen. De er av taterslekt og bor begge på Skarnes i Sør-Odal kommune i Hedmark.

## Diskografi
**[[Fattige var de som først fikk se]]* (2004)
**[[Blod og ild (album)|Blod og ild]]* (4. oktober 2010)
**[[Blå gleder]]* (2012) - juleplate med sin far Elias Akselsen og søsken Kristine Johansen og Stig Akselsen
* *I tatersymfoni* (2024, Heilo/Grappa) - med Elias Akselsen, KORK, Stian Carstensen og Ola Kvernberg

## Referanser


## Eksterne lenker
* 
* 
*  Kort presentasjon som Melodi Grand Prix-artist 2008
*  Rikskonsert-turne med Veronica og Elias Akselsen
Trygg Trafikk

**Trygg Trafikk** er en norsk ideell medlemsorganisasjon som arbeider for å oppnå best mulig trafikksikkerhet for alle. Mange er opptatt av sikkerhet i samferdselssektoren, men Trygg Trafikk er den eneste aktøren som kun setter søkelyset på trafikksikkerhet. En aktiv pådriver som følger nøye med på ulykkesutviklingen. Organisasjonen er nøytral, uavhengig og uten særinteresser. 

Samfunnsoppdraget er først og fremst folkeopplysning – å informere alle trafikantgrupper om risikofaktorer og bruk av sikkerhetsutstyr – med et særlig ansvar for trafikkopplæring av barn og unge.  

Trygg Trafikk har fylkesavdelinger over hele landet og er et bindeledd mellom frivillig og offentlig trafikksikkerhetsarbeid. 

Organisasjonen ble stiftet i 1956 under navnet Landsforeningen til fremme for Trygg Trafikk, på initiativ fra Samferdselsdepartementet. Barnas Trafikklubb ble opprettet i 1966. 

## Se også
* Syklistforeningen
* Trygg sykkelinfrastruktur
* Opplysningsrådet for veitrafikken

## Referanser


## Eksterne lenker
* 
* 
* Barnas trafikklubb
* Sykkeldyktig
* Hjertesone
Sjilka

**Sjilka** kan vise til:

*Sjilka (elv) – ei elv i Zabajkalskij kraj i Russland
*Sjilka (by) – en by i Zabajkalskij kraj i Russland
*ZSU-23-4 Sjilka – et sovjetisk luftvernkjøretøy
Ingoda

**Ingoda** (russisk: Ингода) er ei elv i Zabajkalskij kraj i Russland. Den er 708 kilometer lang, og har et nedbørfelt på . 

Den har sitt utspring i Khentijfjellene, sørvest i Zabajkalskij kraj, og renner mot nordøst i en bred dal mellom Jablonovyjfjellene og Tsjerskijfjellene. Ved byen Tsjita snur elva mot sørøst, og dalen smalner til mens elva renner gjennom flere fjellrygger. Rundt 20 kiulometer oppstrøms fra byen Sjilka løper Ingoda sammen med elva Onon, og danner elva Sjilka. Ingoda er islagt fra først i november til slutten av april. De nederste delene av elva er seilbare. Middelvannføringen ved munningen er .

Byen Tsjita ligger ved elva. Den transsibirske jernbanen går gjennom Ingodas dalføre.

## Referanser
Nertsja

**Nertsja** (russisk: Нерча, kinesisk: 尼布楚河 &ndash; *Níbùchǔ hé*) er ei elv i Zabajkalskij kraj i Russland. Den er ei venstre sideelv til Sjilka (i Amurs nedbørfelt). Elva er 580 kilometer lang, og har et nedbørfelt på . Nertsja er islagt fra oktober til månedsskiftet april/mai. Byen Nertsjinsk ligger syv kilometer fra samløpet med Sjilka.

## Referanser
Bianchi

**Bianchi** (**F.I.V. Edoardo Bianchi S.o.A**) er en stor italiensk produsent av sykler som ble grunnlagt i 1885. Fra 1900 til 1939 produserte de også biler, samt motorsykler fra 1897 til 1967. Bianchi er verdens eldste sykkelprodusent som fortsatt eksisterer. Bianchi inngår i dag som et av merkene i det svenskeide Cycleurope AB.

## Referanser


## Eksterne lenker
*
Janco Visjon

**Janco Visjon** var en lokal TV-stasjon med sendenett i Oslo. Kanalen startet sine sendinger 2. september 1982, som den første i lokal-tv-kanalen i Oslo og som den andre i Norge, etter Elverum Nær-TV. I 1987 begynte de å sende tippekamper.

Kanalen nådde ut til 70 000 hjem i Oslo-område (ca 250 000 potensielle seere).

Den har blitt omtalt som forløperen til TVNorge.

## Kjente medarbeidere
* Atle Nielsen
* John Olav Egeland
* Hallvard Flatland

## Referanser
Onon

**Onon** (russisk: Онон, mongolsk: Онон гол &ndash; *Onon gol*) er ei elv i Mongolia og Zabajkalskij kraj i Russland. Den er  kilometer lang, og har et nedbørfelt på .

Elva har utspring på østhellingen av Khentijfjellene. De øverste 298 kilometrene av elva er i Mongolia. Rundt 20 kilometer oppstrøms fra byen Sjilka løper Onon sammen med elva Ingoda, og danner elva Sjilka.

Øvre Onon er et av områdene som hevdes å være stedet hvor Djenghis Khan ble født og vokste opp.

Onon er elva Amurs fjerneste tilløp, og elvesystemet Amur – Sjilka – Onon utgjør med en lengde på  kilometer sammenlagt en av verdens ti lengste elver (2 874 km + 560 km + 818 km).

## Referanser
Prestelønningskomiteen

**Prestelønningskomiteen** var en komité som ble nedsatt ved kongelig resolusjon 19. mars 1937, som gav Kirke- og Undervisningsdepartementet fullmakt til å sette ned en komité som skulle drøfte spørsmålet om en omordning av geistlighetens lønnsforhold og andre spørsmål som hører sammen med dette, blant annet de geistlige embetsgårder og de fond som hører inn under Kirkedepartementet. Følgende ble oppnevnt som medlemmer: Lønnsdirektør dr.jur. Henrik Lundh, lagtingspresident Gabriel Moseid, ekspedisjonssjef Otto Theisen og pastor Jon Mannsåker. Cand.jur. Henry Østlid var komiteens sekretær.

Prestelønningskomiteen avga disse tilrådingene: Tilråding I om en ny lov om kapiteltakster, avgitt 13. april 1937, tilråding II om innløsning av jordavgift, løs landskyld, jordeboksrettigheter, m.v., avgitt 21. februar 1938, Tilråding III om forvaltningen av de under Kirkedepartementet hørende fond, avgitt 6. mars 1939, tilråding IV om prestegardene, avgitt februar 1942 og tilråding V om presteskapets lønnsforhold m.m., avgitt februar 1942
Henrik Lundh

**Henrik Julius Lundh** (født 16. april 1894 i Kristiania, død 12. februar 1985 i Oslo) var en norsk jurist. Han tok juridisk embetseksamen i 1916. Mens han studerte, var han journalist. Han ble dr. juris. i 1929 på avhandlingen *Navneplikt og  navnerett*.

Lundh arbeidet i Justisdepartementet fra 1919, etter at han hadde vært dommerfullmektig. Han var først sekretær, men i 1930 ble han byråsjef. Han var lønnsdirektør i Finansdepartementet fra 1936. Under krigen kom han seg til England og ble ekspedisjonssjef i  Justisdepartementet i London-regjeringen 1942-1945. Da krigen var slutt, ble han Statens personaldirektør, en stilling han hadde til han ble riksmeglingsmann (1. april 1948 til 1. april 1954). Han ble byfogd og notarius publicus i Oslo i 1953.

Lundh er kjent som navnelovens far. Han ga ut *Navneloven med kommentarer* i 1924. Den var også emnet for hans doktoravhandling. Fra 1931 til 1940 var han sensor ved juridisk embetseksamen og foreleste over forvaltningsrett.

## Bibliografi

* *Forelesninger over forvaltningsrett* – 1947
* *Offentlige tjenestetvister – En norsk "tjenestemannsdomstol"* – 1930
* *Navneplikt og navnerett* Doktoravhandling 1928
* *Navneloven av 9. febr. 1923 / Med innledn. og kommentar av Henrik Lundh.*

## Referanser
Tsjita (elv)

**Tsjita** (russisk: Чита), lokalt også kalt **Tsjitinka** (russisk: Читинка), er ei elv i Zabajkalskij kraj i Russland. Den er 160&nbsp;km lang, og er ei sideelv til Ingoda (i Amurs nedbørfelt). Elva har sitt utspring i Jablonovyjfjellene og renner derfra mot sør-sørvest, til den munner ut i Ingoda i byen Tsjita (som er oppkalt etter elva).

Elva er sterkt forurenset, spesielt på grunn av avløp fra byen Tsjita. I årene etter Sovjetunionens fall ble det også bygget et stort antall feriesteder (datsjaer) langs elva. Dette, sammen med utfyllinger og andre inngrep i elveleiet, har gjort at elva har blitt smalere og at vannstanden har økt. På grunn av dette har faren for flom i elva om våren økt betydelig.

## Referanser
Jon Mannsåker

**Jon Jørundson Mannsåker** (1880-1964) var en norsk prest og stortingsrepresentant for Venstre 1928-1933.

Han var far til Bergfrid Fjose, Dagfinn Mannsåker og Jørund Mannsåker

Mannsåker ble cand. theol. 1911, bestyrer av Hardanger Folkehøgskole 1912-1928, hjelpeprest i Ullensvang 1914-1928, res. kap. Voss 1928, res. kap. Trefoldighets menighet i Oslo 1933, sogneprest 1940-1950. Han var stortingsrepresentant for venstre fra 1928 til 1933. I 1963 fikk Mannsåker Kongens fortjenestemedalje i gull for sitt livslange ungdoms- og avholdsarbeid. Mannsåker var en ihuga målmann, han var en periode leder av studentmållaget i Oslo, og var den første teologistudenten som skrev eksamensoppgavene sine på nynorsk. Han var også den første presten i Oslo som skrev nynorsk. Mannsåker var opptatt av kirkemusikk, i 1936 ga han ut en nynorsk koralbok, sammen med kantor A. Sandvold. 

## Referanser


## Eksterne lenker
*
Khilok (elv)

**Khilok** (russisk: Хилок) er ei elv i Zabajkalskij kraj i Russland. Den er ei sideelv til Selenga (i Jenisejs nedbørfelt). Elva er 840 kilometer lang, og har et nedbørfelt på . Ved elva ligger byen Khilok.

## Referanser
Borzja (elv)

**Borzja** (russisk: Борзя) er ei elv i Zabajkalskij kraj i Russland. Den er ei høyre sideelv til Onon, i Amurs nedbørfelt. Elva er 304 kilometer lang, og har et nedbørfelt på . 

Borzja har sitt utspring i Kukulbejfjellene. Den renner gjennom en bred, myrlend dal i et steppelandskap. Vannføringen stammer hovedsakelig fra regn, og det er periodevise flommer om sommeren. Elva kan tidvis tørke helt inn. Middelvannføringen er .

Byen Borzja ligger ved elva.

## Referanser
Brun rosemåler

**Brun rosemåler** (*Anticlea badiata*) er en sommerfugl i gruppen av de egentlige målere  (Geometridae). Denne kontrastrikt fargete arten finnes bare i de sørligste delene av Norge.

## Utseende
En middelsstor (vingespenn 25 – 31 mm), slank, kontrastrikt farget måler. Vingenes grunnfarge varierer fra beige til ganske mørkt gråbrun, men arten har alltid skarpe, mørke tverrstriper. **Forvingen** er brunlig, ved roten med et svartkantet, grått tverrbånd. Utenfor dette har den vanligvis to lysbrune bånd som er skilt fra hverandre av en tynn, mørkbrun stripe. Rundt midten av vingen har den et ganske bredt, brunhvitt tverrbånd, dette er på yttersiden avgrenset av 2-4 smale, bølgete, brune tverrstriper, en av disse er brunsvart og tydeligere enn de andre. I vingespissen har den en bølgete, svart skråstrek, langs vingens ytterkant en smal, bølgete, hvit tverrstripe. Mist på ytterkanten er det en trekantet, hvit flekk som er en del av denne tverrstripen. **Bakvingen** er silkeaktig gråhvit. Larven er lang og slank, naken, grønnaktig grå med en lys sidestripe og gulbrunt hode.

## Levevis
Brun rosemåler finnes i hager, parker og buskmark. Larvene lever på arter i roseslekta (*Rosa* spp.). Denne arten flyr om natten alt i mars – april, og kommer ofte til lys.

## Utbredelse
Brun rosemåler finnes over det meste av den palearktiske sone. I Norge er den funnet på Østlandet og Sørlandet, langs kysten til Rogaland.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* UK moths, ''Anticlea badiata''
* www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site